Tohtori Abid Hanson kuoli 4. tammikuuta 1998 **Olympic Airwaysin lennolla 417** Ateenasta New Yorkiin altistuttuaan tupakansavulle.

Hanson, joka oli toistuvasti kärsinyt anafylaktisista reaktioista ja herkkyydestä tupakansavuun, oli pyytänyt paikkaa tupakoimattomien osastosta. Noustuaan perheineen koneeseen Ateenassa Hanson huomasi, että heille osoitetut paikat olivat vain kolmen rivin päässä tupakointiosastosta, jota ei ollut erotettu muusta matkustamosta mitenkään. Perhe pyysi toistuvasti paikkoja kauempana tupakointiosastosta, mutta lentoemäntä Maria Leptorgou ei suostunut siirtämään heitä yhdellekään 11 vapaana olleesta paikasta. Savu aiheutti Hansonille anafylaktisen reaktion, johon hän kuoli joitakin tunteja myöhemmin lääkärin avusta huolimatta.

Tausta
------

Jo ennen lennon 417 tapahtumia Kansainvälisen siviili-ilmailujärjestön (ICAO) ilmailulääketiedeosasto piti tupakointia lentokoneessa turvallisuusriskinä. Se oli yrittänyt saada aikaan tupakoinnin täyskiellon jo vuonna 1996.

Oikeustapaus
------------

Hansonin leski haastoi Olympic Airwaysin oikeuteen. Ennen kuin juttu (*Olympic Airways v. Hanson*, 540 U.S. 644) päätyi vuonna 2004 Yhdysvaltain korkeimman oikeuden käsiteltäväksi, sitä oli käsitelty alemmissa oikeusasteissa.

Alioikeus totesi Olympic Airwaysin olevan vastuussa Hansonin kuolemasta. Se täytti aiemmassa oikeustapauksessa (*Air France v. Saks*, 470 U.S. 392) vuonna 1985 määritellyt onnettomuuden tunnusmerkit: lentoemännän haluttomuus siirtää Hanson istumaan muualle oli Hansonista riippumatonta, odottamatonta ja epätavallista alan standardit, Olympicin käytännöt ja pyynnön yksinkertaisuus huomioon ottaen.

Olympic Airways valitti päätöksestä. Ylioikeus vahvisti yksimielisesti alioikeuden päätöksen sekä sen, että lentoemäntä Leptorgoun toiminta ei täyttänyt ainoastaan Varsovan sopimuksen artiklassa 17 määriteltyjä onnettomuuden tunnusmerkkejä vaan että se voitiin katsoa myös artiklan 25 mukaiseksi tahalliseksi rikkomukseksi, ja niinpä korvauksiin määritetty 75 000 dollarin katto poistui.

Olympic Airways valitti myös muutoksenhakutuomioistuimen päätöksestä. Korkein oikeus totesi kuitenkin, että Leptorgoun toiminta täyttää onnettomuuden tunnusmerkit, ja niinpä ylioikeuden päätös vahvistettiin. Olympic Airways määrättiin maksamaan 1,4 miljoonan dollarin korvaukset.

Lähteet
-------

1. ↑  Lithwick, Dahlia: The Accidental Tourist  12.11.2003. Slate. Viitattu 23.6.2015. (englanniksi)
2. ↑  Brief For Respondents (pdf) *FindLaw*. Yhdysvaltain korkein oikeus.  Arkistoitu 14.4.2015. Viitattu 23.6.2015. (englanniksi)
3. 1 2  *Husain v. Olympic Airways*  12.12.2002. San Francisco:  Yhdysvaltain yhdeksännen piirin hovioikeus.  Arkistoitu 14.3.2012. Viitattu 25.6.2015. (englanniksi)
4. ↑  Smoking restrictions on international passenger flights (pdf)  15.5.1998. ICAO. Viitattu 23.6.2015. (englanniksi)
5. ↑  Syllabus (pdf) *Supremecourt.gov*. Yhdysvaltain korkein oikeus.  Arkistoitu 15.2.2017. Viitattu 25.6.2015. (englanniksi)
6. ↑  OLYMPIC AIRWAYS v. HUSAIN [02-1348] *FindLaw*.  24.2.2004. Yhdysvaltain korkein oikeus. Viitattu 25.6.2015. (englanniksi)
7. ↑  Sweda, E. L. Jr.: Lawsuits and secondhand smoke (pdf) (sivu i62)  2004. Tobacco Control. Viitattu 25.6.2015. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Olympic Airways Flight 417